Traficul de mărfuri în Portul Constanța înregistrat anul trecut a fost cel mai mare din istoria porturilor maritime românești.

În total, traficul de mărfuri în porturile maritime românești a înregistrat 66.603.292 tone în anul 2019, o creștere de 8,64% față de 61.303.774 tone în 2018, fiind cel mai mare trafic de mărfuri din istoria porturilor maritime românești.

Până la acest trafic record, în top figurau rezultatele înregistrate în anul 1988, de 62,3 milioane de tone și în anul 2008, de 61,8 milioane de tone, a anunțat Compania Națională Administarea Porturilor Maritime SA Constanța, printr-un comunicat de presă dat publicității luni. În traficul total, cea mai mare pondere, de 32%, o dețin cerealele, urmate de petrol brut 12,1%, articole diverse 9,9%, produse petroliere 9,5%, minereuri de fier, deșeuri de fier 7,8%, îngrășăminte (naturale și chimice) 6%, minereuri și deșeuri neferoase și combustibili minerali solizi, fiecare cu 5,8%.

Cea mai mare parte din traficul de mărfuri în Portul Constanța se descarcă pe calea ferată

Majoritatea covârșitoare a acestor categorii de mărfuri este transportată pe calea ferată, din și dinspre Portul Constanța. Astfel, majorarea volumului de mărfuri tranzitate în port a dus și la creșterea volumului afacerilor transportatorilor feroviari.

”Evoluția traficului de cereale în anul 2019 consolidează poziția Portului Constanța de hub de cereale. În 2019, traficul de cereale a atins un record de 21.329.156 tone, față de aproape 18 milioane de tone în 2018 sau 20,3 milioane de tone în 2016”, se arată în comunicat.

Traficul maritim a crescut cu 5,8%, la 51.458.726 tone (față de 48.638.917 tone în 2018), iar cel fluvial a crescut la 15.144.566 tone, cu 19,58% față de 12.664.857 tone, cantitate înregistrată în anul 2018. Traficul de containere a înregistrat 6.552.433 tone, respectiv 666.036 TEU în anul 2019. Creșteri semnificative de trafic s-au înregistrat în cazul tuturor grupelor de mărfuri, mai puțin în cazul semințelor uleioase, fructelor oleaginoase și grăsimilor, minereurilor și deșeurilor neferoase, echipamentelor și mașini.

În portul Constanța zona Constanța, traficul de mărfuri înregistrat în 2019 a fost de 58.132.555 tone, față de 53.006.755 tone în 2018. În portul Constanța zona Midia, traficul de mărfuri înregistrat în 2019 a fost de 8.195.807 tone, comparativ cu 2018, când s-au înregistrat 8.183.924 tone. În Portul Mangalia, traficul de mărfuri înregistrat în 2019 a fost de 271.722 tone, față de 2018, când s-au înregistrat 113.095 tone.